《壶中天·六叠韵和晚晴看梅花 其六》
清代·黄之隽

先春欲吐，便琼瑶一色，铺为庭宇。林下水边装点惯，雅称高人门户。

翠羽轻风，玉鳞斜月，索笑都成趣。澹寒滋味，竹炉汤茗初煮。

遥识鹤径风漪，岚光塔影，一种孤山坞。幸不折来伤岁暮，几片雪花齐舞。

姑射神人，罗浮仙子，与寿阳公主。依稀不见，且寻香处疏处。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。